Au fost introduse, printr-un ordin de ministru, reguli noi pentru saloanele în care se fac tatuaje artistice, piercinguri corporale sau implanturi în piele. Actul normativ este deja în vigoare.
Potrivit unui ordin al ministrului Sănătății intrat în vigoare pe 10 mai, cei care nu sunt majori nu mai pot să solicite tatuaje artistice, cosmetice, piercinguri corporale sau implanturi în piele. Dacă vor un piercing în urechi, trebuie să aibă peste 16 ani și acordul părinților.
Actul normativ prevede că:
„(1) Este interzisă efectuarea procedurilor de piercing corporal și implant dermal persoanelor cu vârsta sub 16 ani, cu excepția piercingului din zona urechii pentru care este necesar acordul părintelui/tutorelui.
(2) Este interzisă efectuarea procedurilor de tatuare cosmetică și artistică a persoanelor cu vârsta sub 18 ani.
(3) Este interzisă efectuarea piercingului la nivelul organelor genitale persoanelor care nu au împlinit vârsta de 18 ani.
(4) Este interzisă efectuarea de implanturi dermale la nivelul organelor genitale”, conform articolului 15, ORDIN nr. 1.648 din 29 martie 2024 al Ministerului Sănătății.”
Ordinul ministrului Sănătății stabilește în același timp și reguli clare după care trebuie să funcționeze saloanele în care se fac tatuaje.
Președintele Asociației Tattoo & Piercing atrage atenția asupra faptului că minorii ar putea fi tentați să meargă la saloane neautorizate pentru a se tatua.
Realizarea implanturilor dermale la nivelul organelor genitale este interzisă pentru persoane de toate vârstele.
Operatorii de tatuaj, piercing și implantare dermală sunt obligați să aibă cursuri absolvite. Ei trebuie să stăpânească noțiunile fundamentale de igienă, acordarea primului ajutor și cursuri de calificare în meseria practicată.
Actul normativ stabilește că „toate procedurile estetice care se efectuează în salonul de înfrumusețare sunt efectuate cu produse cosmetice autorizate și doar de către personal calificat, cu o pregătire profesională conform standardelor ocupaționale”.
„În saloanele de înfrumusețare sunt interzise efectuarea procedurilor estetice încadrate ca proceduri medicale estetice invazive și proceduri estetice pentru care se folosesc produse clasificate ca medicamente sau dispozitive medicale”, mai prevede ordinul de ministru.